b'\n_START_ARTICLE_\nTangerine Dream\n_START_SECTION_\nHistoriaa\n_START_PARAGRAPH_\nTangerine Dreamin perusti taidemaalauksen ja kuvanveiston opiskelija Edgar Froese. Yhtyeen ensimm\xc3\xa4inen albumi, Electronic Meditation, oli psykedeelist\xc3\xa4 ja avantgardista kokeilua, joka hy\xc3\xb6dynsi oman aikansa nauhatekniikkaa. Syntetisaattorit tulivat mukaan vasta my\xc3\xb6hemmin. T\xc3\xa4ll\xc3\xa4 ensimm\xc3\xa4isell\xc3\xa4 levyll\xc3\xa4 soitti rumpali ja s\xc3\xa4velt\xc3\xa4j\xc3\xa4 Klaus Schulze, joka sen j\xc3\xa4lkeen j\xc3\xa4tti yhtyeen siirty\xc3\xa4kseen soolouralle. 1970-luvulla julkaistuilla yhtyeen merkitt\xc3\xa4vimpin\xc3\xa4 pidetyill\xc3\xa4 levyill\xc3\xa4 Froesen rinnalla ovat mukana Christopher Franke ja Peter Baumann._NEWLINE_Yhtyeen toinen levy, Alpha Centauri, sis\xc3\xa4lsi jo Tangerine Dreamin my\xc3\xb6hemm\xc3\xa4lle tuotannolle tyypillist\xc3\xa4 soundia: kahden tai kolmen kosketinsoittajan musisointia (toisinaan mukana my\xc3\xb6s Edgar Froesen soittama kitara). Vuoden 1972 Zeit oli tupla-LP:n\xc3\xa4 julkaistu ambient-musiikkia vahvasti ennakoiva teos, jonka kullakin vinyylin puolella oli yksi pitk\xc3\xa4 raita. Mukaan saatiin my\xc3\xb6s Moog-syntetisaattori sek\xc3\xa4 jousisoittimia._NEWLINE_Tangerine Dreamista tuli pian yksi johtavia saksalaisen kokeellisen populaarimusiikin tekij\xc3\xb6it\xc3\xa4. Vaikka t\xc3\xa4llaisten artistien musiikki lasketaan toisinaan \xe2\x80\x9dkrautrock\xe2\x80\x9d-k\xc3\xa4sitteen alle kuuluvaksi, on t\xc3\xa4m\xc3\xa4 musiikki harvinaisen kaukana rockista. Monet Tangerine Dreamin kuuluisimmista 1970-luvun levyist\xc3\xa4 sis\xc3\xa4lt\xc3\xa4v\xc3\xa4t melodiaa tuskin ollenkaan, ja my\xc3\xb6s rytmi puuttuu usein kokonaan. Monet levyist\xc3\xa4 koostuvat pitkist\xc3\xa4, usein vinyylin puoliskon mittaisista, kappaleista, joissa p\xc3\xa4\xc3\xa4asiassa erilaisten kosketinsoittimien, kuten erilaisten urkujen, varhaisten syntetisaattoreiden ja mellotronin avulla maalataan futuristisen tai mystisen kuuloisia \xc3\xa4\xc3\xa4nimaisemia._NEWLINE_Vuonna 1973 Tangerine Dream solmi levytyssopimuksen Virgin Recordsin kanssa. Seuraavana vuonna julkaistu Phaedra nousi ep\xc3\xa4tavallisesta musiikistaan huolimatta jopa top 20 -albumilistalle Isossa-Britanniassa. Phaedraa ja sit\xc3\xa4 seuranneita albumeja Rubycon, Ricochet, Stratosfear ja Encore voidaan pit\xc3\xa4\xc3\xa4 Tangerine Dreamin pitk\xc3\xa4n uran taiteellisena huippuna (kenties Zeit -levyn ohella). Levyjen julkaisemisen aikaan ei tunnettu viel\xc3\xa4 k\xc3\xa4sitett\xc3\xa4 ambient-musiikki, mutta my\xc3\xb6hemmin Tangerine Dreamin 1970-luvun alkupuolen levyj\xc3\xa4 on pidetty ambientin klassikoina._NEWLINE_Vuoden 1976 Stratosfear-albumi alkoi vied\xc3\xa4 yhtyett\xc3\xa4 enemm\xc3\xa4n melodisen instrumentaalimusiikin suuntaan, joskin ensimm\xc3\xa4isille levyille tyypillist\xc3\xa4 utuisuutta on viel\xc3\xa4 l\xc3\xa4sn\xc3\xa4. Melodista tyyli\xc3\xa4 edustavat esimerkiksi levyt Force Majeure (1979) sek\xc3\xa4 Tangram (1980). T\xc3\xa4m\xc3\xa4n tyylinvaihdoksen takia Tangerine Dream mainitaan joskus Jean-Michel Jarren ja Mike Oldfieldin kaltaisten artistien yhteydess\xc3\xa4._NEWLINE_Yhtyeen levyt ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti olleet instrumentaaleja. Kaksi merkitt\xc3\xa4v\xc3\xa4\xc3\xa4 poikkeusta ovat vuoden 1978 Cyclone (laulu Steve Jolliffe) ja William Blaken teksteihin perustunut Tyger vuonna 1987 (laulu Jocelyn Bernadette Smith). Molemmat saivat kitker\xc3\xa4n vastaanoton fanien keskuudessa._NEWLINE_L\xc3\xa4pi 1970- ja 1980-lukujen Tangerine Dream tuli tunnetuksi konserttiesiintymisist\xc3\xa4\xc3\xa4n. Ne sis\xc3\xa4lsiv\xc3\xa4t usein improvisoitua musiikkia. Vuonna 1980 Tangerine Dream esiintyi It\xc3\xa4-Berliiniss\xc3\xa4 (julkaistu levyll\xc3\xa4 Pergamon). Yhtyeest\xc3\xa4 tulikin suosittu \xe2\x80\x9drautaesiripun\xe2\x80\x9d takana, erityisesti Puolassa (er\xc3\xa4s heid\xc3\xa4n siell\xc3\xa4 nauhoitetuista keikoistaan julkaistiin nimell\xc3\xa4 Poland). Tangerine Dreamin musiikin abstraktin luonteen ja sanojen puuttumisen takia sosialistiviranomaiset eiv\xc3\xa4t pit\xc3\xa4neet yhtyett\xc3\xa4 uhkana, toisin kuin monia muita l\xc3\xa4nsimaisia yhtyeit\xc3\xa4._NEWLINE_Vuoden 1977 Pelon palkka (Sorcerer) elokuvasta l\xc3\xa4htien Tangerine Dreamin ja Edgar Froesen musiikkia on kuultu l\xc3\xa4hes 50 elokuvassa. My\xc3\xb6s 1980-luvun Katuhaukka-televisiosarjan tunnuskappale on Tangerine Dreamin k\xc3\xa4sialaa. Yhtyeen j\xc3\xa4tt\xc3\xa4nyt Christopher Franke on s\xc3\xa4velt\xc3\xa4nyt soolourallaan paljon musiikkia TV-sarjoihin kuten Babylon 5 ja The Amazing Race._NEWLINE_Yhtyeen musiikillista historiaa tallensi vuosien 2002\xe2\x80\x932006 v\xc3\xa4lill\xc3\xa4 k\xc3\xa4ynniss\xc3\xa4 ollut Tangerine Tree -projekti, jossa yhtyeen luvalla etsittiin ja koottiin yhteen parhaat mahdolliset bootleg-\xc3\xa4\xc3\xa4nitteet yhtyeen historian varrelta. T\xc3\xa4m\xc3\xa4n projektin seurauksena syntyi er\xc3\xa4s maailman systemaattisimmista ja parhaiten valikoiduista bootleg-kokoelmista, jonka pohjalta yhtye julkaisi my\xc3\xb6s useita kaupallisia \xc3\xa4\xc3\xa4nitteit\xc3\xa4, kuten Bootleg Box ja Bootmoon -\xc3\xa4\xc3\xa4nitekokonaisuudet._NEWLINE_Vuodesta 2006 yhtyeen j\xc3\xa4seniksi vakiintuivat Edgar Froese (kosketinsoittimet, kitarat), Thorsten Quaescchning (kosketinsoittimet), Linda Spa (huilu, saksofoni, kosketinsoittimet) sek\xc3\xa4 Iris Camaa (perkussionit) ja yhtye keskittyi esiintym\xc3\xa4\xc3\xa4n mahdollisimman usein liven\xc3\xa4 Euroopassa sek\xc3\xa4 Pohjois-Amerikassa. Samaan aikaan Edgar Froesen perustama oma levy-yhti\xc3\xb6 Eastgate Music julkaisi useita remix-albumeja yhtyeen aiemmista kappaleista sek\xc3\xa4 muuten uudelleensoitettua tuotantoa. Yhtye julkaisi my\xc3\xb6s uusia studioalbumeja esimerkiksi vuonna 2007 julkaistu \xe2\x80\x9dMadcaps Flaming Duty\xe2\x80\x9d jossa kaikissa kappaleissa oli laulaja (Chris Hausl). Viimeisin remix-abumi \xe2\x80\x9dDream Mixes V\xe2\x80\x9d (2010) on Edgar Froesen pojan Jerome Froesen soittama ja tuottama.'